Tarybos direktyva
1984 m. lapkričio 27 d.
dėl valstybių narių eksporto kreditų draudimo organizacijų, veikiančių valstybės narės vardu arba jai remiant, arba valstybės departamentų, veikiančių vietoj tokių organizacijų, abipusių įsipareigojimų, bendrų garantijų sutarčiai, į kurią įeina viena ar daugiau subrangos sutarčių vienoje ar daugiau Europos Bendrijų valstybių narių.
(84/568/EEB)
EUROPOS BENDRIJŲ TARYBA
atsižvelgdama į Europos ekonominės bendrijos steigimo sutartį, ypač į jos 100 ir 113 straipsnius,
atsižvelgdama į Komisijos pasiūlymą,
kadangi eksporto draudimas ir finansavimas įtakoja tarptautinius prekybos srautus ir yra stiprus komercinės politikos įrankis,
kadangi dėl didėjančios valstybių narių ūkių tarpusavio priklausomybės atsiranda eksporto operacijų, kurias bendradarbiavimo pagrindu atlieka kai kurios įmonės skirtingose valstybėse narėse, didėjimo tendencija;
kadangi toks bendradarbiavimas yra pagrindinis ar net lemiamas Bendrijos eksportuojamų prekių konkurencingumo trečios šalies rinkose veiksnys;
kadangi dėl to toks bendradarbiavimas turi būti skatinamas, ypač subrangos sutarčių sudarymo srityje;
kadangi skirtumai tarp dabar valstybėse narėse galiojančių eksporto garantijų ir finansų sistemų gali sukelti sunkumų atliekant tokias eksporto operacijas;
kadangi bendras draudimas yra bendradarbiavimo tarp kredito draudikų skirtingose valstybėse narėse forma, kuri leidžia įmonėms tose valstybėse narėse bendradarbiauti atliekant eksporto operacijas;
kadangi dėl to svarbu nustatyti ir išplėsti sklandų tokio pobūdžio bendradarbiavimą tarp kredito draudikų;
kadangi galiausiai garantijų ir finansų sistemos galiojančios valstybėse narėse tiesiogiai įtakoja bendrosios rinkos veikimą, būtų naudinga taikyti tokią bendradarbiavimo formą Bendrijos vidaus prekybos srityje; kadangi esamos Direktyvos įgyvendinimas nenumato valstybių narių teisės aktų nuostatų pakeitimo, konsultacijos su Europos Parlamentu nėra privalomos,
PRIĖMĖ ŠIĄ DIREKTYVĄ:
1 straipsnis
1. Valstybės narės garantuoja, kad jų eksporto kreditų draudimo organizacijos, veikiančios valstybės vardu arba jai remiant arba valstybės departamentai veikiantys vietoj tokių organizacijų, laikosi pavyzdinės sutarties, pateiktos šio dokumento priede, nuostatų dėl jų abipusių įsipareigojimų, jei nutariama bendrai su kitos valstybės narės organizacija ar valstybės departamentu suteikti garantijas dėl sutarties, į kurią įeina viena ar daugiau subrangos sutarčių vienoje ar daugiau valstybių narių.
2. Priede nurodytos nuostatos netrukdo 1 straipsnio dalyje minėtoms organizacijoms ar departamentams priimti papildomas nuostatas, kurios nepaveikia šio dokumento priede nurodytų nuostatų visumos, kai pastarasis taikomas konkrečiai operacijai.
2 straipsnis
Praėjus dviems metams po šios Direktyvos įgyvendinimo, Komisija pateikia ataskaitą apie patirtį, gautą pritaikius šio dokumento priede pateiktas nuostatas.
Komisija gali bet kuriuo metu pateikti pasiūlymus šioms nuostatoms iš dalies pakeisti.
3 straipsnis
Per šešis mėnesius nuo šios Direktyvos paskelbimo [1] valstybės narės siūlo priemones, kurios užtikrintų Priedo nuostatų laikymąsi.
Jos praneša Komisijai apie šias priemones.
4 straipsnis
Ši Direktyva skirta valstybėms narėms.
Priimta Briuselyje, 1984 m. lapkričio 27 d.